# விலங்குப் பொருள்

**விலங்குப் பொருள்** என்பது ஒரு விலங்கின் உடலில் இருந்து பெறப்படும் எந்தவொரு பொருளையும் குறிக்கும். எடுத்துக்காட்டுகளாவன கொழுப்பு, சதை, இரத்தம், பால், முட்டை போன்றவை. இவை மட்டுமல்லாது ஐசிங்கிளாஸ் (isinglass), ரெனெட் (rennet) போன்ற அதிகம் அறியப்படாத பொருட்களும் விலங்குப் பொருட்கள் என்ற பட்டியலில் அடங்கும்.  
விலங்குத் துணைப் பொருட்கள் (animal by-products அல்லது ABPs) என்பது, அமெரிக்காவின் யு.எஸ்.டி.ஏ. (USDA) ஆல் வரையறுக்கப்பட்ட வகையில், தசை இறைச்சியைத் தவிர்த்து கால்நடைகளில் இருந்து அறுவடையோ உற்பத்தியோ செய்யப்படும் பொருட்கள் ஆகும். ஐரோப்பிய ஒன்றியத்தில் விலங்குத் துணைப் பொருட்கள் என்பது விலங்குகளிலிருந்து வரும் மக்கள் உட்கொள்ளாத பொருட்கள் என ஓரளவு பரந்த அளவில் வரையறுக்கப்படுகிறது. இவ்வகையில், மனித நுகர்வுக்கான கோழி முட்டைகள் அமெரிக்காவில் துணைப் பொருட்களாகக் கருதப்படுகையில் பிரான்சில் அவை அவ்வாறு வகைப்படுத்தப்படுவதில்லை; அதேசமயம் விலங்குகளின் தீவனத்திற்காகப் பயன்படுத்தப்படும் முட்டைகள் இவ்விரு நாடுகளிலும் விலங்குத் துணைப் பொருட்களாக வகைப்படுத்தப்படுகின்றன. இவ்வகையான வேறுபட்ட வகைபாடுகள் அப்பொருட்களின் உற்பத்தியின் நிலை, பாதுகாப்பு, ஆரோக்கியத் தன்மை போன்றவற்றை பிரதிபலிப்பதில்லை.  
விலங்குத் துணைப் பொருட்கள் என்பவை வதைகூடங்கள், விலங்குக் காப்பகங்கள், உயிரியல் பூங்காக்கள், கால்நடை மருத்துவமனைகள் உள்ளிட்ட இடங்களிலிருந்து பெறப்படும் சடலங்களையும் சடலங்களின் பாகங்களையும், உணவுக் கழிவுகள் உள்ளிட்ட மனிதரால் உண்ணத்தகாத விலங்குப் பொருட்களைக் குறிக்கும். இந்த தயாரிப்புகள் "ரெண்டரிங்" என்னும் செயல்முறை மூலம் மாற்றப்பட்டு மனிதர்களுக்கும் விலங்குகளுக்குமான உணவுப் பொருட்களாகவும், கொழுப்புகளாகவும், அழகுசாதனப் பொருட்கள், வண்ணப்பூச்சுகள், கழுவுப் பொருட்கள், மெருகுப் பொருட்கள், பசை, வழலை (soap), மை போன்ற வணிகப் பொருட்களைத் தயாரிக்கப் பயன்படும் மூலப் பொருட்களாகவும் விற்கப்படுகின்றன. இவ்வாறு விலங்குத் துணைப் பொருட்களின் விற்பனையின் வாயிலாக இறைச்சித் தொழிற்துறை காய்கறி புரதத்தின் மூலங்களை விற்கும் தாவரத் தொழிற்துறையோடு பொருளாதார ரீதியாக போட்டியிடும் தன்மை கொண்டதாக உருமாறுகிறது.  
விலங்குகள் என்ற சொல் பூச்சிகள், இறால், சிப்பிகள் எனத் தொடங்கி "அனிமலியா" என்றழைக்கப்படும் விலங்குத் திணையைச் சேர்ந்த அனைத்து உயிரினங்களையும் உள்ளடக்கியது. பொதுவாக, பண்டைய விலங்குகளின் புதைபடிவ அல்லது சிதைந்த எச்சங்களிலிருந்து உருவாகும் பொருட்களான பெட்ரோலியம் போன்ற பொருட்கள் விலங்குப் பொருட்களாகக் கருதப்படுவதில்லை. அதுபோலவே, விலங்குகளின் எச்சங்களால் உரமிடப்பட்ட மண்ணில் வளர்க்கப்படும் பயிர்கள் விலங்குப் பொருட்களாக வகைப்படுத்தப்படுவதில்லை.  
நன்கறியப்பட்ட பல உணவுமுறைகள் சில வகை விலங்குப் பொருட்களைத் தடைசெய்வதோடல்லாமல் இன்ன பிற விலங்குப் பொருட்களை எப்போது ஏற்கலாம் என்பது போன்ற நிபந்தனைகளையும் விதிக்கின்றன. இதில் சைவம், மீன் உணவு, கற்கால உணவு போன்ற மதம்சாரா உணவுமுறைகளும் கோசர், ஹலால், மகாயானம், மேக்ரோபயாடிக், சாத்விக உணவுமுறை போன்ற மதம்சார் உணவுமுறைகளும் அடங்கும். சுத்த சைவ, தாவர, மற்றும் நனிசைவ உணவுமுறைகள் விலங்கிலிருந்து வரும் எந்தவொரு பொருளையும் ஏற்காது அவற்றை விலக்குகின்றன. கல்வித்துறையில் **விலங்கு மூல உணவுகள்** (animal source foods அல்லது ASFs) என்ற சொல் விலங்குப் பொருட்களையும் விலங்குத் துணைப் பொருட்களையும் கூட்டாகக் குறிக்கப் பயன்படுத்தப்படுகிறது.  
சர்வதேச வர்த்தகச் சட்டத்தில், விலங்குகளிலிருந்து பெறப்பட்ட அல்லது விலங்குகளோடு நெருங்கிய தொடர்புள்ள உணவுகளையும் சரக்குகளையும் குறிப்பிடுவதற்கு "விலங்கிலிருந்து தோன்றும் பொருட்கள்" (products of animal origin அல்லது POAO) என்ற சொல் பயன்படுத்தப்படுகிறது.